**עידן רפאל חביב** (נולד ב-7 בפברואר 1980) הוא זמר-יוצר, מלחין, פזמונאי, מוזיקאי ושחקן ישראלי.

ביוגרפיה
--------

חביב נולד ברחובות ב-7 בפברואר 1980 לרפאל, סוכן ביטוח ועדנה, מזכירה רפואית בבית חולים קפלן. אביו נולד בצרפת להורים שעברו לשם ממרוקו ועלה לארץ ב-1970, אמו עלתה ממרוקו בסוף שנות ה-50. בנוסף לחביב שתי אחיות. הוא גדל ברעות. התגייס לצה"ל בשנת 1999, והתנדב לשייטת 13. השלים את הכשרת מסלול הלוחם בשייטת, ויצא לקורס קציני חי"ר. בסיום הקורס שב לשייטת ומונה למפקד צוות, ולקח חלק בלחימה באינתיפאדה השנייה, בין היתר במבצע חומת מגן. לאחר שירות של שש שנים השתחרר מצה"ל. עם שחרורו החל בדרכו המוזיקלית. הוא אוטודידקט, ומנגן על גיטרה ופסנתר.

במלחמת חרבות ברזל התגייס לשירות המילואים.

### קריירה מוזיקלית

בשנת 2006 בעת שהותו בטיול בדרום אמריקה, כתב, הלחין וביצע שיר הנקרא "עוז", לזכרו של סמ"ר עוז צמח שנהרג בקרב במלחמת לבנון השנייה.

בשנת 2011 הוציא את אלבום הבכורה "כל פעם קצת", בהפקתו המוזיקלית של גלעד שמואלי. חוברת האלבום אוירה כולה על ידי חביב וכוללת איורים רבים בצבעי מים. מתוך האלבום התפרסמו הסינגלים "מחכה", "אין פה מקום" ו"כל פעם קצת". השיר "מחכה" הגיע למקום הראשון במצעדי תחנות הרדיו בישראל, צבר מעל לעשרה מיליון צפיות ב-YouTube, ודורג במצעד השנתי ה'תשע"א במקום ה-9 בגלגלצ ובמקום ה-19 ברשת ג'.

במהלך אותה שנה, כחלק מפרויקט "עוד מעט נהפוך לשיר", שיתף פעולה עם עידן רייכל, וביצע את השיר "אמא, אבא וכל השאר", שהגיע למקום הראשון במצעדי תחנות הרדיו ולמקום החמישי במצעד השנתי של גלגלצ. את השיר, שנכלל גם באלבום הרביעי של "הפרויקט של עידן רייכל", "הביתה הלוך חזור", כתב סמל ראובן פוליטי, חלל מלחמת יום הכיפורים, והלחין רייכל.

בשנת 2013 הוציא את אלבומו השני "לאבד עניין בזמן" שגם אותו הפיק גלעד שמואלי. חוברת האלבום נוצרה ועוצבה על ידי חביב וכוללת אמנות קולאז'ים אותה יצר מתמונות שונות. מתוכו התפרסמו הסינגלים "עכשיו או לעולם", "אור אדום", "כמו כל יום", "לאבד עניין בזמן" ו"נמלטים". סינגל הבכורה "עכשיו או לעולם" הוצא במאי 2013 הושמע רבות בתחנות הרדיו בישראל ואף הגיע אל המקום ה-19 במצעד השנתי של גלגלצ.

במרץ 2013 שיתף פעולה פעם נוספת עם עידן רייכל ושימש כסולן בסינגל של "הפרויקט של עידן רייכל" בשם "בלילה". השיר נכלל באלבומו של ההרכב "רבע לשש". הסינגל היה השיר המושמע ביותר ברדיו ע"פ דוחות מדיה פורסט והעפיל למקום הראשון במצעד של גלגלצ ולמקום הרביעי במצעד של רשת ג'. במצעד השנתי של גלגלצ זכה במקום הראשון.

במאי 2013 כתב והלחין דואט בשם "עד שתחזור" עבור יובל דיין. את השיר ביצעו יחד והוא שימש כסינגל השני מתוך אלבום הבכורה שלה "לאסוף". כשנתיים לאחר שיצא הסינגל הוציא עידן גרסה משלו לשיר.

ביולי 2013 ביצע את השיר "צל עץ תמר" כפס הקול בפרסומת של חברת סלקום.

בספטמבר 2013 שר והלחין חלק מהפסקול לסדרה "אבודים באסיה" בשיר "ג'ני" אותו כתב באנגלית יחד עם יובל שפרמן.

בשנת 2014 יצא מארז כפול של שני אלבומיו במהדורה מוגבלת. המארז עוצב על ידי חביב וכולל ציטוטים נבחרים מיצירותיו.

באפריל 2014 ביצע את השיר "מחכה" של ריטה, כפס הקול בפרסומת נוספת של חברת סלקום.

ביולי 2014 שימש השיר "כמו כל יום" כסגיר בסרט גאליס - המסע לאסטרה.

באוגוסט 2014 הגיע אלבום הבכורה "כל פעם קצת" למעמד אלבום זהב.

בשנת 2018 הוציא את אלבומו השלישי "קולות הנושמים". ממנו התפרסמו הסינגלים "אין כבר סתם", "את כל מה שרציתי לאהוב", "לה בוהם" ו"מחשבות על אהבה".

במרץ 2019 הוציא חביב את השיר "רודף אהבה בימים".

בשנת 2020 השתתף בשיר "ואז את תראי", בדואט עם דיקלה, מתוך הפרויקט של דולי ופן. באותה השנה, הוציא את השיר "שלמים", שזכה בתואר "שיר השנה" במצעד הפזמונים העברי השנתי של גלגלצ ו-ynet, בו זכה חביב גם בתואר "איש השנה". בדצמבר הוציא את השיר ״נשמה שלי״.

בשנת 2021 הוציא את הסינגלים ״אין לך מה לדאוג״, ״אין לזה סוף״ ו״מטוס כחול״.

בתאריך 7 בפברואר 2022 הוציא את הסינגל "השנים היפות". במאי, יצא בפרויקט מוזיקלי בשם ״Moniko״ והוציא סינגל באנגלית בשם ״Rust & Fall".

ב-20 ביולי 2023 הוציא את הסינגל "פתאום הכל נוסע", שהגיע למקום ה-11 במצעד השבועי של מדיה פורסט.

### קריירת טלוויזיה ומשחק

בשנת 2008 השתתף בעונה השנייה של תוכנית המציאות "הישרדות", "הישרדות איי הפנינה", בה הגיע למקום התשיעי.

בשנת 2010 שיחק בתפקיד ראשי בסדרה "אבודים באפריקה", מיני-סדרה קומית ישראלית, בת חמישה פרקים, שצולמה באוגנדה שבאפריקה. חביב גילם שם את הדוגמן "יניב מיתר", בעלה של הדוגמנית "צליל רום מיתר", אותה גילמה רותם סלע.

בספטמבר 2013 שיחק בתפקיד הראשי בסדרה "אבודים באסיה" העונה השנייה של הסדרה "אבודים באפריקה". סדרת ההמשך בוימה על ידי יובל שפרמן שביים גם את העונה הראשונה בסדרה. מיני-סדרה בת שישה פרקים. הסדרה זכתה בפרס "מיני-סדרת הדרמה הטובה ביותר" על ידי האקדמיה הישראלית לקולנוע וטלוויזיה.

ביולי 2014 שיחק בסדרת הדרמה "מתים לרגע" של חברת הוט, בתפקיד צ'פמן, עובד של כהן (אוהד קנולר).

ב-2020 השתתף בעונה העשירית של הישרדות, עונת ה-VIP השלישית, אחרי שהשתתף בעונה השנייה של התוכנית, "איי הפנינה" וזכה ביחד עם ירדן ג'רבי במקום השלישי. בשנה זו גם החל לשמש כפרזנטור של בר המים תמי 4, של חברת שטראוס.

דיסקוגרפיה
----------

### אלבומי אולפן

* 2011: כל פעם קצת
* 2013: לאבד עניין בזמן
* 2018: קולות הנושמים

פילמוגרפיה
----------

**טלוויזיה:**

* תפקיד ראשי "יניב מיתר" - "אבודים באפריקה" (2010)
* תפקיד ראשי "יניב מיתר" - "אבודים באסיה" (2013)
* תפקיד משנה "צ'פמן" - מתים לרגע (2014)

קישורים חיצוניים
----------------

* עידן רפאל חביב, סרטונים בערוץ היוטיוב
* עידן רפאל חביב, באתר שירונט
* עידן רפאל חביב, באתר ספוטיפיי
* עידן רפאל חביב, באתר MusicBrainz (באנגלית)
* עידן רפאל חביב, באתר Tab4u
* עידן רפאל חביב, דף שער בספרייה הלאומית
* אריאנה מלמד, אבונה בקלאסה, באתר ynet, 27 בספטמבר 2010
* עמוס אורן, אלבום והופעה: עידן חביב, באתר הבמה, 31 בינואר 2012
* סמדר שילוני, "אבודים באסיה": שוקולד מריר ומפוכח, באתר ynet, 2 בספטמבר 2013
* רן בוקר, מלח הארץ? "אתם לא יודעים מי אני באמת", באתר ynet, 18 ביולי 2018 סרטונים
* אסף נבו, חביב הקהל: עידן חביב פורח מחדש, באתר ישראל היום, 24 באוקטובר 2019
* רז שכניק, חביב הקהל, באתר ynet, 4 בספטמבר 2020

הערות שוליים
------------

1. ↑  ראיון עם עידן חביב 24 באוקטובר 2019, קישור לכתבה מאתר רשת
2. ↑   עידן רפאל חביב שר לזכרו של סמל ראשון עוז צמח, סרטון בערוץ "חיים צמח", באתר יוטיוב (אורך: 04:51)
3. ↑  מחכה, קישור לאתר YouTube
4. ↑  אין פה מקום, קישור לאתר YouTube
5. ↑  כל פעם קצת, קישור לאתר YouTube
6. ↑  "עוד מעט נהפוך לשיר", קישור לכתבה מאתר רשת
7. ↑  אמא, אבא וכל השאר, קישור לאתר YouTube
8. ↑  עכשיו או לעולם, קישור לאתר YouTube
9. ↑  אור אדום, קישור לאתר YouTube
10. ↑  כמו כל יום, קישור לאתר YouTube
11. ↑  לאבד עניין בזמן, קישור לאתר YouTube
12. ↑  נמלטים, קישור לאתר YouTube
13. ↑  בלילה, קישור לאתר YouTube
14. ↑  עד שתחזור, קישור לאתר YouTube
15. ↑  ביצוע של עידן חביב לשיר "צל עץ תמר", קישור לאתר YouTube
16. ↑  ביצוע של עידן חביב לשיר "מחכה", קישור לאתר YouTube
17. ↑  דולי ופן עם דיקלה ועידן חביב - ואז את תראי, באתר ‏מאקו‏, 19 במאי 2020
18. ↑  ynet, העם אמר את דברו: "שלמים" של עידן חביב הוא שיר השנה, באתר ynet, 17 בספטמבר 2020
19. ↑  קשת ברגסון, ‏השנים היפות" - עידן חביב בשיר חדש עם קליפ מרגש מילדותו, באתר "סרוגים", 7 בפברואר 2022
20. ↑  אבודים באפריקה, קישור לאתר יס דרמה
21. ↑  לילך וולך‏, "אבודים באסיה": כשהמציאות הישראלית מחלחלת, התוצאה יותר דרמטית ופחות קומית, באתר וואלה!‏, 2 בספטמבר 2013

|  |  |  |
| --- | --- | --- |
| **2019**:**עדן חסון** | **פרסי נבחרי השנה של פרוגי - זמר השנה** **2020: עידן חביב** | **2021**:**רן דנקר** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007595328305171
* MusicBrainz: ad32417f-9cb6-4765-8fbc-7c57048c9f6c
* VIAF: 240144782722860825233
* WorldCat (עם VIAF): 240144782722860825233

 |